
Propunerii legislative pentru modificarea şi completarea Legii nr.1/2011 a educaţiei  naţionale
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu Propunerea legislativă pentru modificarea şi completarea Legii nr.1/2011 a educaţiei naţionale, trimis cu adresa nr. Pl-x 28 din 27 februarie 2019, înregistrată cu nr.4c-13/158 din 28 februarie 2019.
Camera Deputaţilor este primă Cameră sesizată, conform dispoziţiilor art. 75 alin.(1) din Constituţia României, republicată şi ale art.92 alin.(8) pct.2 din Regulamentul Camerei Deputaţilor, republicat, cu modificările şi completările ulterioare.
Propunerea legislativă are ca obiect de reglementare modificarea şi completarea Legii educaţiei naţionale nr.1/2011, cu modificările şi completările ulterioare, în sensul majorării cuantumului burselor profesionale acordate în învăţământul profesional, inclusiv cel profesional dual.
Potrivit prevederilor art. 61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din ziua de 12 martie 2019.

Membrii comisiei au examinat propunerea legislativă supusă avizării, expunerea de motive, avizul favorabil al Consiliului Economic şi Social, înregistrat cu nr.789 din 19 februarie 2019 şi avizul negativ cu observaţii şi propuneri al Consiliului Legislativ, transmis prin adresa cu nr.114 din 25 februarie 2019.
Guvernul României nu a înaintat Camerei Deputaţilor un punct de vedere referitor la această iniţiativă legislativă. Termenul acordat a fost data de 25 februarie 2019.
În urma dezbaterilor, Comisia juridică, de disciplină şi imunităţi a hotărât, cu majoritate de voturi, avizarea negativă a iniţiativei legislative, în forma transmisă Comisiei juridice, de disciplină şi imunităţi de către Biroul permanent, întrucât prin adoptarea soluţiilor legislative propuse s-ar creea premisele unor vicii de neconstituţionalitate în ceea ce priveşte respectarea prevederilor art.1 alin.(4) din Constituţia României, republicată, precum şi dispoziţiile din Deciziile Curţii Constituţionale cu nr.494/2013, nr.777/2017 şi nr.118/2018. Propunerea legislativă nu poate fi promovată întrucât cuprinde reglementări procedurale specifice unui act administrativ de punere în executare a legii.
În raport de obiectul şi conţinutul reglementării, iniţiativa legislativă face parte din categoria legilor organice, fiind incidente prevederile art.73 alin.(3) lit. n) din Constituţia României, republicată.

